Moyo sê Old Mutual opnuut die stryd aan | Netwerk24
Deur Lameez Omarjee, Fin24 16 Februarie 2020 18:14
Peter Moyo Foto: Argief
Moyo se prokureur, Eric Mabuza, het Sondag bevestig die aansoek is Vrydag by die Johannesburgse hooggeregshof ingedien. Die saak word op 10 Maart aangehoor.
Old Mutual het nog nie op versoeke om kommentaar gereageer nie.
Moyo se jongste aansoek het nog 'n kinkel gevoeg by die stryd tussen hom en Old Mutual, wat reeds in Mei 2019 begin het toe hy geskors is. Old Mutual het Moyo in Junie 2019 ontslaan weens vertrouensbreuk en 'n konflik van belange betreffende NMT Capital, 'n boetiek-beleggingsfirma waarvan Moyo die medestigter is.
Hy het sy ontslag toe hof toe gevat, en regter Brian Mashile het in Julie beveel dat hy in sy pos herstel word in afwagting op die uitkoms van die tweede deel van Moyo se aansoek waarin hy vergoeding vir skade aan sy reputasie eis.
Old Mutual het teen dié bevel geappelleer en op 14 Januarie het die hooggeregshof in die guns van die maatskappy beslis, wat ook toegelaat is om 'n nuwe uitvoerende hoof aan te stel.
Moyo het destyds gesê hulle sal die saak na die hoogste hof van appèl in Bloemfontein neem. Volgens Mabuza skort die verlof tot appèl by die hoogste hof van appèl die uitspraak van die hooggeregshof van 14 Januarie op, wat beteken dat Old Mutual hangende die uitslag van die saak nie 'n permanente uitvoerende hoof kan aanstel nie.
Mabuza het gesê sy kliënt het vroeër vandeesmaand aan Old Mutual geskryf om die maatskappy te keer om met die nuwe aanstelling voort te gaan, maar Old Mutual "het nie aan die versoek voldoen nie".
"Almal weet as jy 'n aansoek om verlof tot appèl indien, word die uitspraak opgeskort," het Mabuza gesê. – Fin24